b'\n_START_ARTICLE_\nMedcelinska balisti\xc4\x8dna raketa\n_START_PARAGRAPH_\nMedcelinska balisti\xc4\x8dna raketa (angle\xc5\xa1ko Intercontinental Ballistic Missile; kratica ICBM) je balisti\xc4\x8dna raketa z zelo dolgim dosegom (ve\xc4\x8djim od 5.000 km) in so danes skoraj edina metoda za uporabo jedrskih konic na sovra\xc5\xbenikovem teritoriju._NEWLINE_Naslednje dr\xc5\xbeave posedujejo tako oro\xc5\xbeje: Rusija, ZDA, Francija, Zdru\xc5\xbeeno kraljestvo in Kitajska. Pakistan in Indija imata ve\xc4\x8dje \xc5\xa1tevilo IRBM, toda isto\xc4\x8dasno poteka razvoj na projektu ICBM._NEWLINE_Razvoj medcelinskih balasti\xc4\x8dnih raket je prvi za\xc4\x8del nem\xc5\xa1ki znanstvenik Werner von Braun, ki je s svojo ekipo znanstvenikov med drugo svetovno vojno snoval raketo za napad na cilje v Veliki Britaniji in ZDA. Tako je nastala raketa V-2, prva zasnova dana\xc5\xa1njih ICBM._NEWLINE_Prvi balisti\xc4\x8dni izstrelki so za pogon uporabljali teko\xc4\x8de gorivo in so bili na za\xc4\x8detku vesoljskih poletov v nekoliko prilagojeni obliki v uporabi tudi kot nosilne rakete. Sprva so bila izstreli\xc5\xa1\xc4\x8da zanje postavljena na povr\xc5\xa1ini, vendar so bila zelo izpostavljena nasprotnikovim napadom, zato so jih kasneje prestavili v podzemne raketne silose, ki naj bi teoreti\xc4\x8dno prenesli celo jedrsko eksplozijo. Zaradi precej\xc5\xa1nje nenatan\xc4\x8dnosti so bili opremljeni z jedrskimi bojnimi konicami z veliko eksplozivno mo\xc4\x8djo._NEWLINE_Dana\xc5\xa1nji balisti\xc4\x8dni izstrelki imajo motorje na trdo gorivo in se izstreljujejo iz podzemnih silosov ali z mobilnih platform. Dana\xc5\xa1nji sistemi za vodenje so bolj natan\xc4\x8dni, zato so bojne konice lahko manj\xc5\xa1e, kar omogo\xc4\x8da zmanj\xc5\xa1anje celotnega izstrelka. Prilagojene verzije balisti\xc4\x8dnih izstrelkov (SLBM) se uporabljajo na podmornicah in imajo kraj\xc5\xa1i doseg, kot medcelinski izstrelki._NEWLINE_Vodenje in navigacija balisti\xc4\x8dnih izstrelkov \xc5\xbee od za\xc4\x8detka temelji na inercialni navigaciji. Sistem inercialne navigacije ima ni\xc5\xbejo natan\xc4\x8dnost od modernih navigacijskih sistemov (npr. GPS) in je precej dra\xc5\xbeji, vendar za delovanje ne potrebuje zunanjih signalov in je zato neob\xc4\x8dutljiv na motnje._NEWLINE_Leta 2002 sta ZDA in Rusija podpisala sporazum SORT, ki omejuje \xc5\xa1tevilo ICBMjev na 2.200 v vsaki dr\xc5\xbeavi.\n_START_SECTION_\nDelovanje medcelinskih balisti\xc4\x8dnih izstrelkov\n_START_PARAGRAPH_\nMedcelinski balisti\xc4\x8dni izstrelek za potrebe leta izkori\xc5\xa1\xc4\x8da balisti\xc4\x8dne zakone. Prva stopnja dvigne izstrelek na vi\xc5\xa1ino nekaj 100 kilometrov, ostale stopnje pa slu\xc5\xbeijo za dosego podorbitalne trajektorije, ki seka zemljo v to\xc4\x8dki, kamor naj bi padle bojne konice. Ko se porabijo vse stopnje, se odvr\xc5\xbee ena ali ve\xc4\x8d bojnih konic (MIRV), ki zaradi mo\xc4\x8dno elipti\xc4\x8dne tirnice z veliko hitrostjo vstopijo v atmosfero in padejo na tla s hitrostjo pribli\xc5\xbeno M 10.'